Oscars 2023: Voorloper-fliek kry 11 benoemingsJamie Lee Curtis en Michelle Yeoh in ‘Everything Everywhere All at Once’. (Foto: IMDb) Die rolprent Everything Everywhere All at Once is vanjaar se Oscars-voorloper met 11 benoemings. Die Academy het Maandag die benoemings vir die 95ste jaarlikse rolprenttoekennings bekend gemaak. Allison Williams, wat onlangs in die gruwelfliek M3GAN te sien was, en die akteur Riz Ahmed, het die benoemings aangekondig. Everything Everywhere All at Once is onder meer vir beste rolprent, beste aktrise in ŉ ondersteunende rol vir Jamie Lee Curtis en Stephanie Hsu, beste akteur in ŉ ondersteunende rol vir Ke Huy Quan en beste oorspronklike liedjie vir die temalied “This is a Life” benoem. All Quiet on the Western Front en The Banshees of Inisherin het elkeen nege benoemings ontvang en is ook elkeen benoem vir beste rolprent. Brendan Fraser in ‘The Whale’. (Foto: IMDb) Avatar: The Way of Water, Elvis, The Fabelmans, Tár, Top Gun: Maverick, Triangle of Sadness en Women Talking ding ook in dié kategorie mee. Colin Farrell en Brendan Fraser is onderskeidelik benoem vir beste akteur vir hulle rolle in The Banshees of Inisherin en The Whale. Austin Butler (Elvis), Paul Mescal (Aftersun) en Bill Nighy (Living) is ook in dié gesogte kategorie benoem. Cate Blanchett (Tár), Michelle Williams (The Fabelmans) en Michelle Yeoh (Everything Everywhere All at Once) is saam met Ana de Armas (Blonde) en Andrea Riseborough (To Leslie) benoem in die kategorie vir beste aktrise. Rihanna se “Lift Me Up” van die fliek Black Panther: Wakanda Forever, en Lady Gaga se “Hold My Hand” van die fliek Top Gun: Maverick, is benoem in die kategorie vir beste oorspronklike liedjie. Die Oscars word op Sondag 12 Maart in Los Angeles, VSA, uitgedeel. Hier is ŉ volledige lys van die benoemings.